
      הנהלת בתי המשפט
ADMINISTRATION OF COURTS       

לשכת היועץ המשפטי                                                       Office Of the Legal Adviser


כ"ג בסיוון התשפ"ה
19 ביוני 2025
4700-1012-2025-001768
 (בתשובה נא לציין מס')


לכבוד									
***
***

שלום רב, 

הנדון: בקשה לקבלת מידע לפי חוק חופש המידע
סימוכין: 
פניית הבהרה מיום 15.5.2025
מכתב ארכת מנהל בתי המשפט מיום  4.5.25
מכתב ארכת ממונה מיום 7.4.25 
מכתבנו מיום 7.5.25 
פניותיך מיום 29.4.25 ומיום 5.5.25 
בקשת לפי חוק חופש המידע מיום 8.3.25

במענה לבקשתך שבסימוכין לפי חוק חופש המידע התשנ"ח-1998 (להלן - "חוק חופש המידע") ולאחר בירור מול הגורמים הרלבנטיים, הריני להשיבך:  
1. בבקשתך שבסימוכין הנך מבקשת "לדעת מהם ההנחיות/נהלים של הנהלת בתי המשפט בעניין הקצאת גורם שיפוטי בתיק בבתי המשפט. מרגע שנפתח תיק והוגש במזכירות בית המשפט: מי הגורם שאחראי על הקצאת שופט לתיק; האם מדובר בשופט ממיין כלשהו או בעובדי מזכירות? תוך כמה זמן מרגע פתיחת התיק במזכירות הקצאת הגורם השיפוטי אמורה להיעשות? האם יש מגבלת זמן לכך?" 

2. בפניית הבהרה מטעמך מיום 15.5.2025 הבהרת כי אינך מבקשת מידע על כל בתי המשפט, אלא רק על "בית משפט השלום בתל אביב".

3. הליך קביעת מותבים בתיקי בתי המשפט מעוגן בחוק בתי המשפט [נוסח משולב], התשמ"ד 1984 (להלן - "חוק בתי המשפט"). כך, ביחס לערכאות בתי משפט המחוזי והשלום נקבע כי השופט או השופטים אשר ידונו בענין פלוני ייקבעו בידי נשיא בית המשפט או סגניו ובאין קביעה כאמור - לפי סדר שקבע מזמן לזמן נשיא בית המשפט (סעיפים 38 ו- 48 לחוק בתי המשפט).

4. לעניין המועדים, נקבע כי המועד אשר בו יתחיל בית המשפט לדון בענין פלוני ייקבע בידי השופט או השופטים אשר ידונו בו, בהתאם לכללים שקבע נשיא בית המשפט, ואם טרם נקבע המותב שידון בו – בידי נשיא בית המשפט או סגנו (סעיפים 38 (ב) ו- 48 (ב) לחוק בתי המשפט).

5. אופן יישום סמכות זו על ידי נשיאי בתי המשפט נעשה ככלל על ידי קביעת כללי שיבוץ מוגדרים, ממוחשבים ואוטומטיים בהתאם לתחום העיסוק של הגורמים השיפוטים ולסדרי העבודה. באשר לפרק הזמן הנדרש להקצאת התיקים מרגע פתיחתם - פרק הזמן נקבע בהתאם לסוג ההליך ודחיפותו, והכל בהתאם לשיקול דעתו של כל נשיא או סגן הנשיא שהוסמך לכך.

6. עוד יצוין כי במחוז תל אביב קיים נוהל "עבודת צוות סעדים זמניים" של נשיאת בתי משפט השלום במחוז תל אביב הכולל גם הוראות הנוגעות להקצאת תיקים. הנוהל מצ"ב כנספח א' למענה.

7. כנגד החלטה זו הנך רשאי להגיש עתירה מנהלית לבית המשפט לעניינים מנהליים בירושלים, וזאת בהתאם להוראות סעיף 7(ו) לחוק.


[image: ]בכבוד רב,
מרי פרח מטר , עו"ד


היחידה לחופש המידע
הלשכה המשפטית

רח' כנפי נשרים 22, גבעת שאול, ירושלים 95464  074-7481919  פקס': 074-7481887
hofesh-hamida@court.gov.il E-mail: - עדיפות לדוא"ל

